שמואל כץ (צייר)

שמואל (אלכסנדר) כץ (18 באוגוסט 1926 – 26 במרץ 2010) היה צייר, מאייר וקריקטוריסט ישראלי. התפרסם בעיקר בזכות איוריו לסיפור הילדים דירה להשכיר, ציוריו ורישומיו מאופיינים בקו קליל ובהומור. חבר קיבוץ געתון מהיווסדו ועד מותו.

== ביוגרפיה ==
שמואל כץ עם [[בנימין טנא משמאל ב"משמר לילדים", תחילת שנות ה-50]]
שמואל כץ (מימין) ו[[שרגא וייל ביצירת ציור קיר בקיבוץ עין המפרץ, 1954]]
שמואל כץ רושם במחברתו מול חורבות משטרת [[ח'אן יונס, עזה, בזמן מבצע קדש, 1956]]
געתון, 1961]]
שמואל כץ נולד בשנת 1926 בווינה בירת אוסטריה להורים ממוצא הונגרי. המשפחה הייתה מסורתית ובילדותו למד כץ עברית בתלמוד תורה והצטרף למועדון של סניף בית"ר בווינה. אביו, ישראל כץ, היה זמר אופרה וחזן, וכץ עצמו למד נגינה על פסנתר והתעתד להפוך למוזיקאי. לאחר סיפוחה של אוסטריה לגרמניה הנאצית במרץ 1938, עבר עם משפחתו להונגריה. לאחר כניסת הגרמנים להונגריה ב-1944, נלקח כץ לגטו של העיר מישקולץ.

בשנת 1944 ברח כץ לבודפשט והסתתר ב"בית הזכוכית", שהיה שייך לצירוּת שווייץ, עד בואו של הצבא האדום. בתקופת המלחמה היה חבר בתנועת "הנוער הציוני", ולאחריה הצטרף לתנועת "השומר הצעיר" בבודפשט. במסגרת התנועה הכיר כץ את שרגא וייל, שהכשיר אותו ביצירת גרפיקה שימושית. ב-1945 החל ללמוד ארכיטקטורה באוניברסיטה לטכנולוגיה של בודפשט. ב-1946 ניסה להעפיל לארץ ישראל באוניית המעפילים "כנסת ישראל", ולאחר שזו נתפסה בידי הבריטים, שהה במחנה מעצר בקפריסין.
בקפריסין היה כץ ממארגני התערוכה "אמני מחנות הגירוש בקפריסין", שבה הוצגו יצירותיהם של עצורי המחנות שהשתתפו בשיעורי אמנות אצל אמנים כזאב בן-צבי ונפתלי בזם. יצירתו של כץ מאותה עת כללה בעיקר תיאורי נוף ודמויות של שוהים במחנה. בנוסף, יצר ביחד עם וייל תפאורות וכרזות עבור אירועים שונים.

ב-1947 עלה כץ לארץ ישראל, בעקבות נתינת היתרי עלייה לגרעין "האחד במאי" של השומר הצעיר שבו היה חבר. לאחר עלייתו הצטרף להכשרה בקיבוץ אילון, וב-8 באוקטובר 1948 ייסד עם חבריו לגרעין את קיבוץ געתון, שבו היה חבר עד אחרית ימיו.

בשנת 1949 החל כץ לפרסם קריקטורות ואיורים בעיתונים כגון "במחנה", "דבר השבוע" ו"על המשמר". חלק גדול מעבודות אלו עסק בהווי חיילי צה"ל. בשנת 1949 החליף כץ את רות שלוס, שנסעה ללימודים בצרפת, בתפקיד מאייר הבית של השבועון "משמר לילדים", ושימש כמאייר העיתון עד 1953. במסגרת עבודתו אייר את סדרת סיפורי "חסמבה", שחיבר יגאל מוסינזון והופיעו בעיתון זה כסיפור בהמשכים.

ב-1952 הציג כץ תערוכת רישומים והדפסים בגלריית מקרא סטודיו בתל אביב. סגנון העבודות שיצר היה קרוב אל ה"ריאליזם החברתי", שהיה אופייני לציירים רבים בני הקיבוץ הארצי. מבחינת הנושאים, עבודותיו התמקדו בתערוכה בסצנות מחיי הקיבוץ, בתיאורים של מעברות ובדימוים של "היישוב הערבי". סגנון העבודות היה קווי באופיו. ברישום "דייגים בגעתון" (1952), לדוגמה, תיאר כץ את הדמויות בצורה סכמטית הנוטה לשימוש בקווים גאומטריים. גם עבודות בצבעי שמן שיצר בתקופה זו מעידות על הדגש החברתי ביצירה, אף שאופי הציור שמרני יותר בעיצוב הדמויות והסביבה.

בשנים 1953–1954 שהה בפריז בירת צרפת לשם לימודי אמנות מטעם הקיבוץ הארצי. הוא השתלם בבית הספר הלאומי הגבוה לאמנויות היפות ("בּוֹזאר"), שם למד טכניקות כגון הדפס ופרסקו. כמו כן סייר בארצות מערב אירופה. עם שובו לקיבוץ עסק כץ בעיטור מבני ציבור בקיבוצו בטכניקות של עיטורי מתכת, תבליט בטון ופרסקו או עיטור חדר האוכל של קיבוץ עין המפרץ (1954), שנעשה בשיתוף וייל. ב-1954 הצטרף למערכת העיתון "על המשמר" כצייר ועורך גרפי. במסגרת עבודתו יצר קריקטורה שבועית בעיתון. הקריקטורות שיצר עסקו בעיקר בנושאים פוליטיים ואקטואליים. ביצירות אלו בחר כץ להתמקד בתיאור הווי סאטירי-חברתי על חשבון תיאור גרוטסקי של המנהיגים הפוליטיים.

בתקופת "מבצע סיני" גויס כץ לצה"ל כשרטט מפות, אולם בהמשך הפך ל"צייר צבאי" וליווה את הלוחמים בחזית, ביחד עם הסופר משה שמיר. הוא המשיך לשמש כצייר צבאי עד למלחמת לבנון הראשונה. ב-1958 ערך מסע לאפריקה המזרחית, שהשפיע רבות על גיבוש סגנונו האמנותי והטכני. "שם מצאתי את הפתרונות לציור הארצישראלי שלי", טען כץ בדיעבד, והוסיף: "אפשר לומר שדרך השוני בין הנוף הזה והנוף האחר, הגעתי לייחוד: לצבע השמיים שלי, לקו הנכון, לתנועה הזורמת.

בשנת 1961 זכה כץ בפרס הראשון בביאנלה השנייה של פריז לרישום לאמנים צעירים. הזכייה בפרס זה יצרה הכרה מקומית ביצירתו האמנותית, ובזכות הכרה זו הוכר גם מעמדו כאמן בקיבוץ והוא הוכר כ"ענף" בקיבוצו. במהלך שנות השישים הציג מספר תערוכות יחיד במוזיאונים כגון המשכן לאמנות על שם חיים אתר (1961), מוזיאון תל אביב (1964) והמוזיאון לאמנות חדישה בחיפה (1968) וכן פרסם מספר אלבומים מציוריו.

לצד התפתחותו כאמן המשיך כץ ביצירה גרפית ועיתונאית. במהלך שנות ה-60 יצר עבודות גרפיות לחברות כגון "ארקיע" ולשכת התיירות הממשלתית ועבור הקפה של חברת "עלית". פרסם איורים במהלך "משפט אייכמן" (1962). עבודתו הידוע ביותר מתקופה זו היא ה"הגדה קיבוצית לפסח" (1964). בעיצוב ההגדה התבסס כץ על "הגדת קאופמן", הידועה גם כ"הגדת בודפשט" (המאה ה-14). עם זאת, בולט בעיצוב סגנון האיור המגובש של כץ, הכולל שימוש בקווים גאומטריים רכים (בהשפעת האמנות הקוביסטית), בשילוב בין משטחי צבע לבין קו חופשי, ובשימוש ברקע כחלק מרכזי בעיצוב הקומפוזיציה של היצירה. סגנון זה בא לביטוי בייחוד בשורה של ספרי ילדים שעיצב. בין עבודות אלו בולטים האיורים ל"שעלול תעלול" (1962) מאת בנימין טנא לפי יאן בּזֶ'כוָוה , "בולבול-למה-ככה?" (1966) מאת ע. הלל ובייחוד הספר "דירה להשכיר" (1970) מאת לאה גולדברג.

בסוף שנות ה-70 נרתם כץ לפעילות פוליטית. בשנת 1979 הצטרף למשלחת העיתונאים הישראלים לשיחות השלום במצרים. בדצמבר 1979 נסע שוב למצרים עם סמדר פרי, עיתונאית על המשמר לענייני ערבים באותה עת, שסיקרה את שיחות השלום והשניים התקבלו לריאיון עם נשיא מצרים אנואר סאדאת, וכץ רשם את דיוקנו. בנוסף, כץ היה פעיל בארגון "שלום עכשיו", ויצר עבורו מספר עבודות גרפיות. בשנת 1983 היה שותף למשלחת של הארגון ושל עיתונאים להונגריה, שאף נפגשה עם בכירים באש"ף.

בסוף שנות ה-90 קיבל כץ אזרחות אוסטריה, ובנוסף קיבל את עיטור הזהב של הרפובליקה האוסטרית והציג תערוכה במוזיאון הקתדרלה של וינה. התערוכה, העיד כץ, "הייתה לאירוע המשמעותי ביותר בשבילי במסגרת המפגש המחודש עם החוויה האוסטרית". בשנים האחרונות לחייו זכה לעדנה והכרה בחשיבות עבודותיו לעולם האמנות הישראלי, מה שהתבטא במספר תערוכות היחיד שהציג.

שמואל כץ נפטר בשנת 2010, בגיל 83, כתוצאה מאירוע מוחי. היה נשוי לנעמי לבית לוסטיג, מחנכת. הותיר אחריו שתי בנות. בתו יעל נשואה לדב חנין.

==גלריה==
<gallery>
קובץ:שמואל כץ עין חרוד001.jpg|"מבראשית עד הלום", ציור קיר (סגריפיטו) מאת שמואל כץ על בניין הנשקייה, געתון, 1953
קובץ:Figure (1954) by shraga weil and shemuel k. katz.jpg|פרט מציור הקיר (1954) מקיבוץ עין המפרץ, בתצוגה בתערוכה "העשור הראשון" במשכן לאמנות ע"ש חיים אתר
קובץ:שמואל כץ עין חרוד004.jpg|"המועדון לחבר" בקיבוץ יסעור עם ציור קיר מאת שמואל כץ, 1955
קובץ:שמואל כץ עין חרוד005.jpg|שמואל כץ בזמן תליית התערוכה "משפחת הקיבוץ" בחיפה, 1958
קובץ:שמואל כץ עין חרוד007.jpg|"לוח התעשייה", ציור קיר (גואש על עץ) מאת שמואל כץ בתערוכת "משפחת הקיבוץ", גני התערוכה, תל אביב-יפו, 1961
קובץ:שמואל כץ עין חרוד006.jpg|"לוח החקלאות", ציור קיר (גואש על עץ) מאת שמואל כץ בתערוכת "משפחת הקיבוץ", גני התערוכה, תל אביב-יפו, 1961
קובץ:PikiWiki Israel 32211 Israeli Cartoon Museum in Holon.jpg|דמותו של צייר קריקטורות - קריקטורה של שמואל כץ בכניסה למוזיאון הישראלי לקריקטורה ולקומיקס בחולון
קובץ:GAATON51.JPG|חזית צריף בקיבוץ געתון עם ציוריו של כץ
קובץ:shmuelkats2015.JPG|פרסקו בקיבוץ געתון
</gallery>

==השכלה==
* 1945 אדריכלות, האוניברסיטה לטכנולוגיה של בודפשט, בודפשט, הונגריה
* 1953 ציור קיר, הדפס ופסיפס, בית הספר הלאומי הגבוה לאמנויות היפות (בוזאר), פריז, צרפת

== פרסים ==
{|width="100%" style="background-color: transparent;"
|- "valign=top border="0|
| width=45% valign=top|
* 1959 - מדליית ארד, התערוכה הבינלאומית לאמנות הספר , לייפציג, גרמניה
* 1960 - פרס שלישי, הסלון הבינלאומי ה-13 להומור, בורדיגרה, איטליה
* 1961 - הפרס לרישום ואקוורל של הביאנלה לאמנים צעירים, פריז, צרפת
* 1966 - פרס שני, "אוסקר ההומור", בריסל, בלגיה
* 1969 - מדליה, הסלון הבינלאומי להומור, בורדיגרה, איטליה
* 1970 - פרס אמנות ההומור, אקספו, מונטריאול, קנדה
* 1974 - פרס נורדאו לאמנות, תל אביב-יפו
* 1980 - מלגת שהייה, קריית האמנים, הסיטה, פריז, צרפת
| width=45% valign=top|
* 1985 - פרס נחום גוטמן לאיור, עיריית תל אביב-יפו
* 1988 - עיטור אנדרסן לאיור ספרות ילדים, האגודה הבינלאומית לספרות ילדים (IBBY), בזל, שווייץ (על הספר "מספורי מר קשקש", 1987)
* 1997 - פרס בינלאומי לקריקטורות, בודפשט, הונגריה
* 1998 - עיטור הזהב, הרפובליקה האוסטרית
* 2006 - פרס דוש לקריקטורה, עיריית תל אביב-יפו
* 2007 - פרס עיפרון הזהב, המוזיאון הישראלי לקריקטורה ולקומיקס, חולון
|}

==תערוכות יחיד==

==אמנות במרחב הציבורי==
* 1954 ציור קיר (פרסקו) עם שרגא וייל, חדר האוכל, עין המפרץ (נהרס)
* 1955 ציור קיר, "מועדון לחבר", קיבוץ יסעור
* 1957 עיטור קיר, תבליט בטון ומתכת, בניין המרפאה, געתון
* 1958 "תרנגול", ציור קיר (סגריפיטו), בית הילדים, געתון
* 1958 "רועה מחלל וכבשה", ציור קיר (סגריפיטו), הנגרייה, געתון
* 1958 "מבראשית עד הלום", ציור קיר (סגריפיטו), בניין הנשקיה, געתון
* 1968-1983 מערכת עיטורים בחדר האוכל, געתון
* 1969 קיר עיטורי, קרמיקה, "מועדון לחבר", געתון
* 1967 קיר מעוטר לזכר דני שטראוס, געתון
* 1984 ציור קיר, בית על המשמר, תל אביב-יפו (נהרס?)
* 1999 קיר עיטורי, אריחי קרמיקה, בית ספר יסודי, מזרעה

== רשימת פרסומים ==
* גורלו של צייר: קו עובר בין אוסטריה, הונגריה וישראל; מגרמנית: אברם קנטור, בני ברק: ספרית פועלים, תשס"ג 2003. (אוטוביוגרפיה מלווה באיוריו) (הספר ראה אור במקור בגרמנית ב-2001 בשם Mein Schicksal war die Ausnahme: Erinnerungen eines Zeichners und Karikaturisten an Österreich, Ungarn und Israel, וינה: St. Pölten)

===ספרים מאוירים למבוגרים===

===ספרים מאוירים לילדים ונוער===

==לקריאה נוספת==
*תמיר, טלי; שכטר, נועם, שמואל כץ - ימי הדיו, משכן לאמנות עין חרוד, 2013

== קישורים חיצוניים ==

*
* 
* 
* 
* – כתבה לרגל זכייתו בפרס "עיפרון הזהב"
* אלי אשד, [http://www.notes.co.il/eshed/40357.asp צייר המלחמות והשלום], בבלוג "המולטי יקום של אלי אשד", 20 בינואר 2008
* [http://www.cartoon.org.il/article/Exhibition4.aspx?keySearch=שמוליק%20כץ צייר של שיחות שלום - שמואל כץ זוכה פרס עיפרון הזהב], אתר המוזיאון הישראלי לקריקטורה ולקומיקס

===כתבות בעקבות מותו===
* 
* 
* 
* 

===מיצירותיו ועליהן===
* [https://web.archive.org/web/20041212030936/http://www.dafdaf.co.il/Muzeon/Shmuel_Katz/muzeonShmuel.htm עטיפות ספרי ילדים בעיצובו], באתר "דףדף"
* [https://web.archive.org/web/20041027104656/http://safrai.com/liste.php?artist=10&page=1 אוסף תמונות נוף], באתר "גלריית ספארי" בירושלים
* [http://www.archijob.co.il/archijob_news/one_news.asp?IDNews=1313 מבוא לתערוכה בנושא הים]
* 
* 
* 
* 
* [https://web.archive.org/web/20151209151646/http://museumeinharod.org.il/hebrew/exhibitions/2013/shmuel_katz/index.html תערוכה: שמואל כץ -ימי הדיו] באתר משכן לאמנות על שם חיים אתר בעין חרוד מאוחד
* [http://www.aplaton.co.il/story_554 "הייתי שומרת לילה", מתוך "בקלחת משותפת" מאת בנימין גל, ספרית פועלים, 1964] דיון באתר אפלטון, אוגוסט 2009

== הערות שוליים ==

קטגוריה:יהודים בשואה: הונגריה
קטגוריה:עולים לאחר מלחמת העולם השנייה
קטגוריה:קריקטוריסטים ישראלים
קטגוריה:מאיירים ישראלים
קטגוריה:ציירים ישראלים
קטגוריה:בוגרי השומר הצעיר
קטגוריה:חברי שלום עכשיו
קטגוריה:סגל על המשמר
קטגוריה:זוכי פרס נורדאו
קטגוריה:זוכי עיטור אנדרסן
קטגוריה:זוכי פרס נחום גוטמן
קטגוריה:זוכי פרס דוש לקריקטורה
קטגוריה:זוכי פרס עיפרון הזהב
קטגוריה:מאיירי הגדה של פסח
קטגוריה:מייסדי קיבוצים
קטגוריה:געתון: אישים
קטגוריה:אישים הקבורים בקיבוצים
קטגוריה:גולי מחנות המעצר בקפריסין
קטגוריה:ישראלים שנולדו ב-1926
קטגוריה:ישראלים שנפטרו ב-2010